Naujasis Kairas

Naujasis Kairas () – miestas palydovas, įsikūręs prie Egipto sostinės Kairo, pastatytas Rytų dykumoje, į rytus nuo Kairo žiedinio kelio ir priemiestinio Nasro Sičio. Administraciniu požiūriu oficialiai priklauso Kairo miesto rytinei daliai, tačiau, kaip ir visos naujos gyvenvietės Egipte, jį tiesiogiai valdo Naujųjų miestų bendruomenių valdyba (NUCA). 

Tai vienas iš naujųjų miestų, pastatytų Kaire ir aplink jį, siekiant išspręsti didmiesčio spūsčių, gyventojų pertekliaus problemą Kairo centre. Įkurtas 2000 m. tuometinio prezidento Hosnio Mubarako dekretu. Miestą sudaro gyvenamieji rajonai, komerciniai centrai ir institucinės zonos. Jame yra kelios uždaros bendruomenės, privatūs universitetai, prekybos centrai, tarptautinės mokyklos ir įmonių būstinės. Planuojant miestą buvo pritraukiamos privačios investicijos ir skatinamas modernus bei vakarietiškas gyvenimo būdas.

 Populiacija 

Remiantis 2017 m. surašymu, trijuose Naujojo Kairo administraciniuose rajonuose iš viso gyveno 297, 4 tūkst. gyventojų.  Miesto populiacija galėtų išaugti iki 5 mln. žmonių. Palyginti su Spalio 6-osios miestu, kuris taip pat buvo pastatytas siekiant sumažinti įtampą Kaire, Naujajame Kaire išnuomojama daugiau namų. Jis laikomas šiuolaikinės miestų plėtros modeliu, tačiau taip pat ir kritikuojamas dėl socialinės atskirties ir riboto prieinamumo mažas pajamas gaunantiems miestiečiams. Dėl aukštų nekilnojamojo turto kainų Naujajame Kaire daugiausia apsigyveno viduriniosios ir aukštesniosios klasės egiptiečių. Nekilnojamojo turto paklausa mieste yra labai didelė, nes jis gali pasigirti modernia infrastruktūra bei patogumais, palyginti su Egipto standartais. 

2023 m. Naujajme Kaire buvo 319 488 gyventojai, teritorija užėmė 343 km² plotą.

 Infrastruktūra ir ekonomika 

2016 m. prezidentas Abdel Fattah el-Sisi Naujajame Kaire atidarė naująją Vidaus reikalų ministerijos būstinę, kuri buvo perkelta iš Kairo.

Naujajame Kaire yra per dešimtį gamybos įmonių. Energijos tiekimą vykdo „General Electric“, bendradarbiaudama su Naujojo Kairo Amerikos universitetu energetikos iniciatyvų srityje. „El Sewedy Electric“ būstinė įsikūrusi Penktojoje Naujojo Kairo gyvenvietėje. 

Į Naująjį Kairą neveda metro, bet jį su kitais rajonais jungia platus autobusų linijų tinklas, pradėta tiesti vienbėgio geležinkelio linija į Nasr Sičio priemiestį vakaruose ir Naująja administracinę sostinę rytuose.

Mieste pastatytas 285 ha dydžio prekybos, verslo ir poilsio centras „Cairo Festival City“, kiti prekybos centrai, įskaitant „Point 90“, „Downtown Kattameya“, „Porto Cairo“, „Emerald Plaza“. Pastatytos kelios mečetės ir viena bažnyčia, skirta Mergelei Marijai penktojoje gyvenvietėje. Taip pat yra koptų bažnyčia ir vienuolynas.

Mieste veikia kelios tarptautinės ir nacionalinės švietimo įstaigos bei universitetai, įskaitant Amerikos universitetą, Vokietijos universitetą, Egipto Ateities universitetą, Naująją Kairo akademiją, tarptautines amerikiečių, britų, vokiečių gimnazijas.

Geologams ypač svarbus yra gamtos objektas „Suakmenėjęs miškas“, 1989 m. paskelbtas saugoma teritorija. Čia išlikę ankstyvosios eros medžių kamienų liekanų, kurias atnešė Raudonosios jūros potvyniai..

 Sportas 

Rytinėje miesto dalyje statomas „Al Ahly SC“ filialas, Katamejos rajone atidarytas čempionatų lygio golfo aikštynas su teniso kortais. Veikia du profesionalūs futbolo klubai: ENPPI SC, įkurtas 1985 m., žaidžiantis Petrosporto stadione, ir Pyramids FC, žaidžiantis Birželio 30-osios stadione. Nors šios dvi komandos yra įsikūrusios Naujajame Kaire, jos neatstovauja miestui ir ir neatspindi jo pavadinimo. Prie Egipto ketvirtojo diviziono prisijungė dvi naujos pusiau profesionalios komandos – „1st Settlement Youth“ ir „Katameya Petrosport Club“, kurioms suteikti miesto rajonų pavadinimai.

 Galerija 

 Šaltiniai 

Kategorija:Kairas
Kategorija:Miestų dalys